Global Reciprocal Colleges

Ang Global Reciprocal Colleges (GRC) ay isang pribadong kolehiyo na makikita sa 9th Avenue, Lungsod ng Kalookan, Kalakhang Maynila, Pilipinas. Itinatag ito noong 2008 ni Vicente N. Ongtenco, isang negosyante kung saan pagmamay-ari din niya at ng kanyang pamilya ang Motortrade, isang kilalang kumpanya sa Pilipinas na nagbebenta ng motorsiklo. Si Ongtenco din ang tagapangulo nito at tinutulungan siya ng kanyang mga anak sa pamamahala ng kolehiyo. Itinatag niya ito upang tulungan ang mga estudyante na kulang sa pribilehiyo na makatuntong sa kolehiyo sa pamamagitan ng pagbibigay ng iskolarsip at tulong pinansyal sa mga estudyanteng karapat-dapat. Noong 2017, nasa pagitan ng 3,500 hanggang 4,000 ang mga mag-aaral nito kung saan mga iskolar ang 30%.

Mga kursong inaalok

Nag-aalok ang Global Reciprocal Colleges ng mga kursong nasa ilalim ng tatlong pangkolehiyong yunit at ito ay ang Pamamahala ng Negosyo, Mga Pag-aaral sa Kompyuter at Edukasyon. Mayroon din silang Programa para sa Sertipiko ng Pagtuturo. Nag-aalok din sila ng mga teknikal na kursong bokasyonal na nagdadalubhasa sa mga gawaing pagsasanay sa ilalim ng kinikilalang programa ng Pangasiwaan sa Edukasyong Teknikal at Pagpapaunlad ng Kasanayan (TESDA). Kabilang sa mga programang ito ang Bookkeeping at Pagseserbisyo ng Motorsiklo/Maliliit na Makina.

Pakikipag-ugnayan sa CHED

Isa pribadong HUI (higher education institution o institusyon ng mas mataas na edukasyon) ang Global Reciprocal Colleges ayon sa Komisyon sa Mas Mataas na Edukasyon (CHED). Kinikila ng CHED ang kanilang mga programa. Noong akademikong taong 2019-2020, ayon sa CHED, isa ang GRC sa hindi nakasunod sa pagsumite ng kinakailangang pagsingil para mailabas ang mga stipend o bayad na Tertiary Education Subsidy (TES) sa mga mag-aaral. Dahil dito, naantala ang pagproseso at pagbibigay ng mga subsidiya sa mga estudyante.

Pakikipagtulungan sa ibang organisasyon

Ang Motortrade kung saan pag-mamayari din ng mga Ongtenco ay sinusuportahan din ang mga mag-aaral ng Global Reciprocal Colleges sa pamamagitan ng kanilang Motortrade Life and Livelihood Assistance Foundation (MLALAF) kung saan nagbibigay ito ng programa sa pagpapakain, pag-aaral ng Biblia, pag-abot sa pamayanan at iskolarship.

Noong 2013, dinanaos ng GRC ang isang IT Week kung saan nakipagtulungan ang organisasyon na may kinalaman sa teknolohiyang pang-impormasyon tulad ng PhilIT.org, Mozilla Philippines at ang dating Wikimedia Philippines. Naulit uli ang pakikipagtulungan noong GRC IT Week  noong 2014.

Palakasan

Noong 2016, tinanghal ang mag-aaral ng GRC na si Janica Allan Zapico bilang kampeon sa dibisyon ng kakabahian mula sa 16-45 gulang para sa zumba marathon sa Laro't Saya sa Parke Summer Games ng Komisyon sa Isports ng Pilipinas.

Mga sanggunian

Unibersidad at kolehiyo sa Pilipinas